Armand-Jean du Plessis tilhørte en adelig slekt som var hverken rik eller berømt. Hovedbesittelsen var godset Richelieu i Poitou. Faren François du Plessis de Richelieu var kaptein for kong Henrik IIIs garde og sluttet seg etter Henrik IIIs død til Henrik IV. Han utmerket seg i kongens tjeneste, men døde allerede i 1599. Moren Suzanne de la Porte tilhørte en høyt ansett, borgerlig juristfamilie. Etter mannens død var hennes stilling vanskelig, men ved Henrik IVs hjelp lyktes det henne å bevare slektens eiendommer.